**Proclamație pentru Unire de la vârful Bisericii**

**Înaltpreasfinţia Sa Ioan Selejan, Mitropolitul Banatului, va vorbi despre necesitatea unirii României cu Republica Moldova. Aceasta va avea loc pe 20 iulie, de Hramul Sfântului Proroc Ilie Tesviteanul al Mănăstirii de la Românești.**

Miercuri, 20 iulie, cu ocazia prăznuirii ocrotitorului Mănăstirii de la Românești, Sfântul Proroc Ilie Tesviteanul, Înaltpreasfinția Sa Ioan Selejan, Mitropolitul Banatului, după oficierea Sfintei Liturghii și evocarea modelului de credință stăruitoare a Sfântului Ilie, va vorbi despre cele două state românești, România și Republica Moldova, despre viitorul lor împreună ca stat unitar și, implicit, despre necesitatea Unirii. Acest lucru vine pe fondul derulării programului ”Cunoaște-ți Țara”: un nou grup de 50 basarabeni va ajunge marți în Timișoara. Grupul va fi prezent în Timișoara de marți până joi.

 Organizatorii lansează un îndemn către toți timișorenii: să îi întâmpine pe basarabeni și chiar să se înfrățească cu ei folosind platforma online [www.basarabia-acasa.ro](http://www.basarabia-acasa.ro). Aceasta este doar una din multele vizite și acțiuni întreprinse prin intermediul programului ”Cunoaște-ți Țara”. Programul, organizat de Platforma Unionistă Acțiunea 2012, se desfășoară în intervalul iulie - final de septembrie. Prin intermediul acestui program, 100.000 de basarabeni vor vizita România.

**Platforma Unionistă Acțiunea 2012 18 iulie 2016**